**Likumprojekta “Grozījums Noziedzīgi iegūtas mantas konfiskācijas izpildes likumā” sākotnējās ietekmes novērtējuma**

**ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Likumprojekts “Grozījums Noziedzīgi iegūtas mantas konfiskācijas izpildes likumā” (turpmāk – likumprojekts) izstrādāts, lai turpmāk Tieslietu ministrijas pamatbudžeta programmai “Noziedzīgi iegūtu līdzekļu konfiskācijas fonds” varētu novirzīt pusi no visiem valsts budžetā ieskaitītajiem konfiscētajiem noziedzīgi iegūtajiem līdzekļiem, nenosakot novirzāmo līdzekļu maksimālo apmēru, un tādējādi veicinātu finanšu un ekonomisko noziegumu apkarošanas kapacitātes stiprināšanu un atbalsta sniegšanu noziedzīgos nodarījumos cietušajiem. Likumprojekts stāsies spēkā 2021. gada 1. janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likumprojekts izstrādāts pēc Iekšlietu ministrijas iniciatīvas. Likumprojekts veicinās Deklarācijā par Artura Krišjāņa Kariņa vadītā Ministru kabineta iecerēto darbību 180. punktā (nostiprināt tiesas, prokuratūras un izmeklēšanas iestāžu sadarbību, īpaši nodrošinot ekonomisko noziegumu izmeklēšanas efektivitāti, atbilstoši identificētajiem korupcijas un noziedzīgi iegūtu līdzekļu legalizācijas riskiem) un 191. punktā (attīstīt un stiprināt Iekšlietu ministrijas un tās padotības iestāžu resursus, tai skaitā cīņai pret terorismu un ekonomiskajiem noziegumiem) minēto pasākumu izpildi. Vienlaikus likumprojekts veicinās Saeimā 2015. gada 26. novembrī apstiprinātās Nacionālās drošības koncepcijas izpildi saistībā ar vienu no Latvijas prioritātēm Latvijas ekonomikai radītā apdraudējuma novēršanai – stabilas un prognozējamas ekonomiskās vides nodrošināšana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2017. gada 1. augustā stājās spēkā Noziedzīgi iegūtas mantas konfiskācijas izpildes likums, kura viens no mērķiem ir nodrošināt efektīvu noziedzīgi iegūtas mantas konfiskācijas izpildi. Vienlaikus Noziedzīgi iegūtas mantas konfiskācijas izpildes likuma 45. pants nosaka, ka pusi no valsts budžetā ieskaitītajiem konfiscētajiem noziedzīgi iegūtajiem līdzekļiem, bet ne vairāk kā divus miljonus *euro* saimnieciskajā gadā novirza Tieslietu ministrijas atsevišķā budžeta programmā, lai īstenotu nepieciešamos pasākumus finanšu un ekonomisko noziegumu apkarošanai un atbalsta sniegšanai noziedzīgos nodarījumos cietušajiem. Attiecīgās Tieslietu ministrijas budžeta programmas finansēšanas, līdzekļu sadales un izmantošanas kārtību nosaka Ministru kabineta 2017. gada 19. decembra noteikumi Nr. 769 “Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” finanšu līdzekļu izmantošanas kārtība” (turpmāk – Noteikumi Nr. 769). Atbilstoši Noteikumu Nr. 769 4. punktam minētās pamatbudžeta programmas līdzekļi ir paredzēti finanšu un ekonomisko noziegumu apkarošanas pasākumiem un atbalsta sniegšanai noziedzīgos nodarījumos cietušajiem. Informatīvajā ziņojumā “Par priekšlikumiem turpmākai rīcībai, lai izveidotu mehānismu konfiscēto noziedzīgi iegūto līdzekļu izmantošanai” (Ministru kabineta 2017. gada 11. aprīļa sēdes prot. Nr. 19, 30.§) (turpmāk – ziņojums) ir norādīts, ka Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” novirzītie līdzekļi būtu jāizmanto arī tādam mērķim, kā izmeklēšanas iestāžu, Valsts tiesu ekspertīžu biroja materiāltehniskās bāzes pilnveidošanā. Tāpat ziņojumā ir norādīts, ka Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” novirzīto līdzekļu izmantošanas mērķis ir finanšu un ekonomisko noziegumu apkarošanas sasniegšana, lai īstenotu nepieciešamos pasākumus izmeklēšanas iestāžu kapacitātes un tehniskā nodrošinājuma attīstībai. Saskaņā ar Noteikumu Nr. 769 6. punktu Tieslietu ministrija nosūta uzaicinājumu iesniegt pieteikumu līdzekļu izmantošanai prokuratūrai, Korupcijas novēršanas un apkarošanas birojam, Finanšu ministrijai, Izglītības un zinātnes ministrijai, Labklājības ministrijai, Veselības ministrijai un arī Iekšlietu ministrijai, līdz ar to Tieslietu ministrijas pamatbudžeta programmā “Noziedzīgi iegūtu līdzekļu konfiskācijas fonds” esošajiem līdzekļiem var pieteikties visas iepriekš minētās iestādes. Noziedzīgi iegūtas mantas konfiskācijas izpildes likuma 45. pantā ietvertie vārdi “noziegumu apkarošanai” ir tulkojams visplašākajā nozīmē, līdz ar to Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” finanšu līdzekļus var izmantot ne tikai tieši finanšu un ekonomisko noziegumu apkarošanai, bet arī organizētās noziedzības apkarošanai, ja tās darbības amplitūda ir finanšu un ekonomiskie noziegumi. Ar finanšu un ekonomiskajiem noziegumiem ir saprotami ne tikai Krimināllikuma XIX nodaļā “Noziedzīgi nodarījumi tautsaimniecībā” paredzētie noziedzīgie nodarījumi, bet visi noziedzīgie nodarījumi, kuru rezultātā tiek gūti līdzekļi. Līdz ar to Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” finanšu līdzekļus var izmantot arī pasākumu īstenošanai, kas ir vērsti uz organizētās noziedzības apkarošanu, jo pamatā organizētās grupas tiek veidotas, lai izdarītu noziedzīgus nodarījumus, kuru rezultātā gūst līdzekļus un kurus pēc tam iepludina finanšu sistēmā, tādējādi tos legalizējot. Tāpat, lai veiksmīgi apkarotu finanšu un ekonomiskos noziegumus, ir nepieciešams tiesībaizsardzības iestādēm piemērots un mūsdienīgs materiāltehniskais nodrošinājums, kā arī attiecīga infrastruktūra. Līdz ar to Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” finanšu līdzekļus var izmantot arī materiāltehniskā nodrošinājuma un infrastruktūras attīstībai. Pašreiz Noziedzīgi iegūtas mantas konfiskācijas izpildes likuma 45. pants paredz, ka pusi no valsts budžetā ieskaitītajiem konfiscētajiem noziedzīgi iegūtajiem līdzekļiem, bet ne vairāk kā divus miljonus *euro* saimnieciskajā gadā novirza Tieslietu ministrijas atsevišķā budžeta programmā. Līdz ar to ir noteikts ierobežojums, ka ne vairāk kā divus miljonus *euro* saimnieciskajā gadā var novirzīt minētajā budžeta programmā. Saskaņā ar ziņojumā norādīto Tieslietu ministrijas budžeta programmā ieskaitāmo finanšu līdzekļu maksimālais limits noteikts, ņemot vērā, ka šāda naudas summa vidēji gadā sastāda valsts budžeta ieņēmumus no konfiscētās noziedzīgi iegūtās mantas realizācijas un konfiscētajiem finanšu līdzekļiem. Vienlaikus ziņojumā ir nostiprināts, ka gadījumā, ja palielinātos valsts budžetā ieskaitīto konfiscēto līdzekļu vidējais apmērs, Tieslietu ministrijas budžeta programmā ieskaitīto konfiscēto līdzekļu vidējais apmērs ir pārskatāms. Ņemot vērā to, ka finanšu jomas sakārtošanai ir izstrādāti attiecīgie normatīvie akti ar mērķi veicināt finanšu un ekonomisko noziegumu izmeklēšanu, kas sekmēs jaunu kriminālprocesu uzsākšanu, tādējādi ir paredzams, ka attiecīgi palielināsies arī konfiscēto naudas līdzekļu apjoms. Līdz ar to likumprojekts paredz izdarīt grozījumu Noziedzīgi iegūtas mantas konfiskācijas izpildes likuma 45. pantā, izslēdzot no tā vārdus, kas nosaka no valsts budžetā ieskaitītajiem konfiscētajiem noziedzīgi iegūtajiem līdzekļiem Tieslietu ministrijas pamatbudžeta programmai “Noziedzīgi iegūtu līdzekļu konfiskācijas fonds” maksimāli novirzāmo līdzekļu apmēru – divi miljoni *euro*. Līdz ar to turpmāk Tieslietu ministrijas pamatbudžeta programmai “Noziedzīgi iegūtu līdzekļu konfiskācijas fonds” novirzīs pusi no visiem valsts budžetā ieskaitītajiem konfiscētajiem noziedzīgi iegūtajiem līdzekļiem bez novirzāmo līdzekļu maksimālā apmēra ierobežojuma.  Palielinot no valsts budžetā ieskaitītajiem konfiscētajiem noziedzīgi iegūtajiem līdzekļiem novirzāmo summu Tieslietu ministrijas pamatbudžeta programmai “Noziedzīgi iegūtu līdzekļu konfiskācijas fonds”, varēs novirzīt vairāk finanšu līdzekļus finanšu un ekonomisko noziegumu apkarošanai (tostarp organizētās noziedzības apkarošanai un materiāltehniskā nodrošinājuma un infrastruktūras attīstībai), kas attiecīgi stiprinās finanšu un ekonomisko noziegumu izmeklēšanas kapacitāti un nodrošinās valsts iekšējo drošību. Finanšu un ekonomisko noziegumu apkarošanas kapacitātes stiprināšana ir nepieciešama, lai nodrošinātu stabilu un prognozējamu ekonomisko vidi valstī. Kā norādīts Saeimā 2015. gada 26. novembrī apstiprinātajā Nacionālajā drošības koncepcijā, lai nodrošinātu stabilu un prognozējamu ekonomisko vidi, svarīgi ir paaugstināt tiesību aizsardzības, kā arī par korupcijas apkarošanu atbildīgo institūciju kapacitāti ekonomisko un finanšu noziegumu, kā arī noziegumu, kuros ir iesaistījušās organizētās grupas, un koruptīvo shēmu atklāšanā un izmeklēšanā. Vienlaikus jānorāda, ka finanšu un ekonomisko noziegumu apkarošana ir saistīta arī ar Eiropas Savienībā izveidotu noziedzīgi iegūtu līdzekļu legalizācijas un terorisma finansēšanas novēršanas sistēmu. Attiecīgās sistēmas mērķis ir visā Eiropas Savienībā novērst iespēju izmantot finanšu un nefinanšu sektoru noziedzīgi iegūtu līdzekļu legalizācijai un terorisma finansēšanai, nodrošinot uz risku balstītu pieeju, kas paredz preventīvo, uzraudzības un kontroles pasākumu ieviešanu atbilstoši riska līmenim. Eiropas Padomes ekspertu komitejas nelikumīgi iegūtu līdzekļu legalizēšanas novēršanas pasākumu un terorisma finansēšanas novērtēšanai (*Moneyval*) 2018. gada 23. augustā novērtējuma ziņojumā ir vērsta uzmanība uz nepieciešamību stiprināt finanšu un ekonomisko noziegumu apkarošanu. Minētajā novērtējuma ziņojumā Latvijai ir izteiktas vairākas rekomendācijas, kas ir saistītas ar finanšu un ekonomisko noziegumu apkarošanu. Ņemot vērā minēto, finanšu un ekonomisko noziegumu apkarošanas kapacitātes stiprināšana ir svarīga ne tikai nacionālā mērogā, bet arī starptautiskā mērogā, tajā skaitā, lai Latvija spētu izpildīt Eiropas Padomes ekspertu komitejas nelikumīgi iegūtu līdzekļu legalizēšanas novēršanas pasākumu un terorisma finansēšanas novērtēšanai izteiktās rekomendācijas, kā arī spētu sasniegt noziedzīgi iegūtu līdzekļu legalizācijas un terorisma finansēšanas novēršanas sistēmas mērķus. Turklāt, lai stiprinātu finanšu un ekonomisko noziegumu apkarošanas kapacitāti, institūcijām, kuras nodrošina minēto noziegumu apkarošanu, ir nepieciešams atbilstošs un mūsdienīgs materiāltehniskais nodrošinājums, kā arī piemērota infrastruktūra. Vienlaikus norādām, ka likuma “Par valsts budžetu 2019. gadam” 39. pants paredz, ka, ja 2019. gadā faktiskie ieņēmumi no noziedzīgi iegūto līdzekļu konfiskācijas pārsniedz šajā likumā plānoto apmēru, finanšu ministram ir tiesības par attiecīgo apmēru palielināt šajā likumā noteikto apropriāciju budžeta resora “74. Gadskārtējā valsts budžeta izpildes procesā pārdalāmais finansējums” programmā 02.00.00 “Līdzekļi neparedzētiem gadījumiem” [..]. Savukārt likumprojekta “Par valsts budžetu 2020. gadam” (reģ. Nr. 455/Lp13), kas Saeimā pieņemts 2. lasījumā 2019. gada 14. novembrī, 54. pants paredz, ka, ja 2020. gadā faktiskie ieņēmumi no noziedzīgi iegūto līdzekļu konfiskācijas pārsniedz šajā likumā plānoto apmēru un Eiropas Komisija ir atzinusi, ka tie nav uzskatāmi par vienreizējiem ieņēmumu pasākumiem Stabilitātes un izaugsmes pakta izpratnē, finanšu ministram ir tiesības par attiecīgo apmēru palielināt apropriāciju budžeta resora “74. Gadskārtējā valsts budžeta izpildes procesā pārdalāmais finansējums” 09.00.00 programmā “Valsts nozīmes reformas īstenošanai” [..]. Ņemot vērā minēto, paredzēts, ka likumprojekts stāsies spēkā 2021. gada 1. janvārī. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attieksies uz Noteikumu Nr. 769 6. punktā noteiktajām iestādēm, kas gatavos pieteikumus Tieslietu ministrijas pamatbudžeta programmas “Noziedzīgi iegūtu līdzekļu konfiskācijas fonds” līdzekļu izmantošanai finanšu un ekonomisko noziegumu, organizētās noziedzības apkarošanas pasākumiem un noziedzīgos nodarījumos cietušo atbalsta sniegšanai. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2019 | Turpmākie trīs gadi (*euro*) |
| 2020 | 2021 | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021.gadam | izmaiņas, salīdzinot ar vidēja termiņa budžeta ietvaru 2021.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  4 000 000 |  0 |  4 000 000 |  0 |  4 000 000 |  0 |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  4 000 000 |  0 |  4 000 000 |  0 |  4 000 000 |  0 |  0 |
| No tā:Tieslietu ministrijas budžeta programma 10.00.00 “Noziedzīgi iegūtu līdzekļu konfiskācijas fonds” | 2 000 000 | 0 | 2 000 000 | 0 | 2 000 000 |  0 |  0 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi |  4 000 000 |  0 |  4 000 000 |  0 |  4 000 000 |  0 |  0 |
| 2.1. valsts pamatbudžets |  4 000 000 |  0 |  4 000 000 |  0 |  4 000 000 |  0 |  0 |
| No tā:Tieslietu ministrijas budžeta programma 10.00.00 “Noziedzīgi iegūtu līdzekļu konfiskācijas fonds” | 2 000 000 | 0 | 2 000 000 | 0 | 2 000 000 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme |  0 |  0 |  0 |  0 |  0 |  0 |  0 |
| 3.1. valsts pamatbudžets |  0 |  0 |  0 |  0 |  0 |  0 |  0 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X |  0 |  0 |
| 5. Precizēta finansiālā ietekme | X | 0 | X | 0 | X |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets | 0  |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Saskaņā ar likumu “Par valsts budžetu 2019. gadam” un likumu “Par vidēja termiņa budžeta ietvaru 2018., 2019. un 2020. gadam” Tieslietu ministrijas budžeta programmā 10.00.00 “Noziedzīgi iegūtu līdzekļu konfiskācijas fonds” 2019. un 2020. gadā plānoti resursi no ieņēmumiem no maksas pakalpojumiem un citiem pašu ieņēmumiem un izdevumi 2 000 000 *euro* apmērā.Saskaņā ar Saeimā pieņemtajiem likumprojektiem “Par valsts budžetu 2020.gadam“ un “Par vidēja termiņa budžeta ietvaru 2020., 2021.un 2022.gadam” Tieslietu ministrijas budžeta programmā 10.00.00 “Noziedzīgi iegūtu līdzekļu konfiskācijas fonds” 2020. , 2021. un 2022.gadā plānoti resursi no ieņēmumiem no maksas pakalpojumiem un citiem pašu ieņēmumiem un izdevumi 2 000 000 *euro* apmērā.Vienlaikus likumprojektā “Par valsts budžetu 2020.gadam“iekļauts 54.pants, kas attiecībā uz 2020.gadu paredz šādu nosacījumu:“Ja 2020. gadā faktiskie ieņēmumi no noziedzīgi iegūto līdzekļu konfiskācijas pārsniedz šajā likumā plānoto apmēru un Eiropas Komisija ir atzinusi, ka tie nav uzskatāmi par vienreizējiem ieņēmumu pasākumiem Stabilitātes un izaugsmes pakta izpratnē, finanšu ministram ir tiesības par attiecīgo apmēru palielināt apropriāciju budžeta resora “74. Gadskārtējā valsts budžeta izpildes procesā pārdalāmais finansējums” 09.00.00 programmā “Valsts nozīmes reformas īstenošanai”, ja 2020. gada reformu īstenošanas pasākumi nerada negatīvu ietekmi turpmākajiem gadiem, Ministru kabinets ir pieņēmis attiecīgu lēmumu un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir to izskatījusi un nav iebildusi pret apropriācijas palielinājumu. Ja 2020. gadā faktiskie ieņēmumi no noziedzīgi iegūto līdzekļu konfiskācijas nesasniedz šajā likumā plānoto apmēru, finanšu ministram ir pienākums par attiecīgo apmēru samazināt šajā likumā noteikto apropriāciju budžeta resora “74. Gadskārtējā valsts budžeta izpildes procesā pārdalāmais finansējums” programmā 02.00.00 “Līdzekļi neparedzētiem gadījumiem”, ja Ministru kabinets ir pieņēmis lēmumu un Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas dienas ir to izskatījusi un nav iebildusi pret apropriācijas samazinājumu.”Ievērojot minēto, likumprojektā minētais regulējums ir ieviešams ar 2021.gada 1.janvāri. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Netiek plānotas. |
| 8. Cita informācija | Precīzi plānot valsts pamatbudžeta ieņēmumus no valsts budžetā ieskaitītajiem konfiscētajiem noziedzīgi iegūtajiem līdzekļiem nav iespējams. Tāpēc plānotie ieņēmumi un izdevumi uzskatāmi par pieņēmumiem. Vienlaikus, piešķirot attiecīgajām iestādēm finansējumu no Noziedzīgi iegūtu līdzekļu konfiskācijas fonda, īpaši infrastruktūras un materiāltehniskā nodrošinājuma attīstībai, arī valsts budžetā ieskaitīto konfiscēto noziedzīgi iegūto līdzekļu apjoms varētu palielināties.Lai likumprojekta regulējums, kurā tiek izslēgts budžeta programmai “Noziedzīgi iegūtu līdzekļu konfiskācijas fonds” piešķiramā finansējuma apmēra ierobežojums, neradītu negatīvu fiskālu ietekmi, pievienotais Ministru kabineta sēdes protokollēmuma projekts paredz:1. Noteikt, ka kārtējā gada valsts budžeta likumprojektā un likumprojektā par vidēja termiņa budžeta ietvaru Tieslietu ministrijas pamatbudžeta programmā “Noziedzīgi iegūtu līdzekļu konfiskācijas fonds” plānojami resursi ieņēmumiem no maksas pakalpojumiem un citiem pašu ieņēmumiem un izdevumi 2 000 000 *euro* apmērā ik gadu. 2. Finanšu ministrijai 2021. gada un turpmāko gadu valsts budžeta likumprojektā iekļaut pantu, kas paredz, ja kārtējā gadā faktiskie ieņēmumi no valsts budžetā ieskaitītajiem konfiscētajiem noziedzīgi iegūtajiem līdzekļiem pārsniedz plānoto ieņēmumu apjomu, tad finanšu ministram ir tiesības atbilstoši Ministru kabineta lēmumam, kas pieņemts, izskatot Tieslietu ministrijas priekšlikumus, palielināt Tieslietu ministrijai pamatbudžeta programmā “Noziedzīgi iegūtu līdzekļu konfiskācijas fonds” apropriāciju resursiem no ieņēmumiem no maksas pakalpojumiem un citiem pašu ieņēmumiem un izdevumiem, ja Saeimas Budžeta un finanšu (nodokļu) komisija piecu darba dienu laikā no attiecīgās informācijas saņemšanas ir to izskatījusi un nav iebildusi pret apropriācijas palielinājumu.*Informatīvi:*Saskaņā ar Valsts policijas sniegto informāciju:1. 2019. gada septiņos mēnešos ar tiesas lēmumiem tika atzīti par noziedzīgi iegūtiem 14 676 556,49 *euro* (t.sk. valsts budžetā – 10 910 261 *euro*), bet arestu uzlikšanas laiki bija dažādi, pārsvara pirms aptuveni diviem gadiem, jo tas ir vidējais termiņš no aresta uzlikšanas līdz lēmuma pieņemšanai par atzīšanu par noziedzīgi iegūtu.2. 2018. gadā pieņemti tiesas nolēmumi par to, ka valsts budžetā ieskaitāmi – 4,7 milj. *euro*, bet 2019. gada septiņos mēnešos – 10,9 milj. *euro*.2. Saskaņā ar Valsts policijas sniegto informāciju, pieņemts lēmums par aresta uzlikšanu mantai: 2016. gadā- 23,7 milj. *euro*, 2017. gadā – 68,7 milj. *euro*, 2018. gadā – 97,2 milj. *euro*, 2019.gada septiņos mēnešos – 118 761 489 *euro* apmērā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti |  Likumprojekts paredz novirzīt Tieslietu ministrijas pamatbudžeta programmā pusi no visiem valsts budžetā ieskaitītajiem konfiscētajiem noziedzīgi iegūtajiem līdzekļiem, nenosakot novirzāmo līdzekļu maksimālo apmēru, tādējādi nepieciešams izdarīt attiecīgu grozījumu arī Noteikumu Nr. 769 3.punktā. Noteikumu Nr. 769 8. punkts nosaka, ka pasākuma īstenošanas termiņš nav ilgāks par 12 mēnešiem no līdzekļu saņemšanas dienas. Ņemot vērā to, ka likumprojekts paredz atcelt ierobežojumu ieskaitīt fondā finansējumu, kas pārsniegtu divus miljonus *euro* saimnieciskajā gadā, tādejādi veicinot iespēju ieskaitīt fondā pusi no visiem (virsplāna) ieņēmumiem, ir vajadzīgs izvērtējums par nepieciešamību pagarināt pasākumu, kas tiek finansēti no fonda, īstenošanas laiku. Ievērojot minēto, būtu izvērtējama nepieciešamība veikt grozījumus Noteikumos Nr. 769. Par iepriekš minēto vienošanās tiks panākta grozījumu Noteikumos Nr. 769 projekta sagatavošanas laikā, izvērtējot reālos preču, pakalpojumu vai darbu izpildes termiņus no brīža, kad piešķirts finansējums.  |
| 2. | Atbildīgā institūcija | Iekšlietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Valsts kase un Noteikumu Nr. 769 6. punktā minētās iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neietekmēs pārvaldes funkcijas un institucionālo struktūru. Jaunas institūcijas nebūs jāveido, esošās institūcijas nebūs jālikvidē vai jāreorganizē. |
| 3. | Cita informācija | Nav |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

Brača, 67211958

krista.braca@iem.gov.lv

Strode, 67219602

alda.strode@iem.gov.lv